**Simo Pietiläinen** (s. 2. syyskuuta 1957 Jyväskylä) on varatuomari ja entinen konsuli ja oikeusasioiden erityisasiantuntija Suomen Pietarin pääkonsulaatissa.

Ura
---

Pietiläinen valmistui ylioppilaaksi Lievestuoreen lukiosta 1976 ja on koulutukseltaan juristi. Hän toimi kiinteistöpäällikkönä SKOP-Kiinteistöt Oy:ssa 1990–1992, oli Multimode Eesti A/S ja Tavastia A/S toimitusjohtajana 1992–1996 Tallinnassa. Konsulttina hän toimi 1996–1998, asianajajana ja osakkaana Asianajotoimisto Pietiläinen Oy:ssä 2002–2007. Vuodesta 2007 hän on ollut Suomen Pietarin-pääkonsulaatin erityisasiantuntija.

Pietiläinen oli Hämäläisten ylioppilassäätiön hallituksen jäsen 1983–1988, puheenjohtaja 1988–1992.

Pietiläiselle on 2009 myönnetty venäläinen rauhan ja ystävyyden mitali maiden välisen oikeusyhteistyön edistämisestä.

Anton-pojan salakuljetus
------------------------

*Pääartikkeli: Anton-tapaus*
Anton Salosen huoltajuuskiista alkoi 2006. Vuonna 2008 äiti Rimma Salonen vei poikansa Venäjälle mutta jätti palauttamatta Suomeen, ja isä Paavo Salonen teki rikosilmoituksen ja sai pojan yksinhuoltajuuden. Isä lähti hakemaan poikaa, joka oli Suomen kansalainen, Venäjältä, mutta häntä ja poikaa ei päästetty Venäjältä pois, joten Pietiläinen salakuljetti diplomaattiautonsa takakontissa Antonin ja tämän isän 8. toukokuuta 2009 Vaalimaan raja-aseman kautta Suomeen.

Venäjän pääministeri Vladimir Putinin mukaan Pietiläinen aiheutti teollaan vahinkoa miljoonille ihmisille. Venäjän ulkoasiainministeriö julisti Pietiläisen Venäjän turvallisuudelle vaaralliseksi persona non grataksi eli "ei-toivotuksi henkilöksi" Venäjän lakien ja Wienin yleissopimuksen törkeästä rikkomisesta.

### Rikostutkinta

Keskusrikospoliisi sai 23. helmikuuta 2010 valmiiksi esitutkinnan, jossa Paavo Salosta epäiltiin valtionrajarikoksesta ja Pietiläistä virkarikoksesta ja avunannosta valtionrajarikokseen. Toukokuussa 2010 Poliisihallitus määräsi Keskusrikospoliisin tutkimaan, ovatko Suomen Pietarin pääkonsulaatin diplomaatit syyllistyneet vapaudenriistoon ja virkarikoksiin pitäessään äidiltään siepattua Anton Salosta kuukauden ajan konsulaatin tiloissa ennen salakuljetusta takakontissa.

### Syyttämättä jättäminen Suomessa

Suomen apulaisvaltakunnansyyttäjä Jorma Kalske teki asiassa neljä syyttämättäjättämispäätöstä. Paavo Salosen osalta katsottiin, ettei lapsen omavaltaisen huostaanoton tahallisuudesta ole näyttöä, joten syytettä asiassa ei nosteta. Erkki Koivusen osalta lopputulos oli sama.

Simo Pietiläisen osalta apulaisvaltakunnansyyttäjä päätyi 4.3.2011 seuraamusluontoiseen syyttämättäjättämispäätökseen kohtuusperusteella. Tässä päätöksessä Pietiläisen todetaan rikkoneen virkavelvollisuuksiaan ja myös yllyttäneen Paavo Salosen valtionrajarikokseen. Paavo ja Anton Salosen tilanne oli kuitenkin ollut 7.5.2009 Pietarissa täydellisessä umpikujassa, minkä vuoksi Pietiläinen oli konsulipalvelulaista johtuvien virkavelvollisuuksiensa sijasta päätynyt inhimillisillä perusteilla ajattelemaan vain lapsen ja tämän huoltajan etua. Tämän vuoksi oikeudenkäyntiä ja rangaistusta voidaan pitää hänen kannaltaan kohtuuttomina ja tarkoituksettomina, arvioi syyttäjä Kalske.

### Virkarikossyyte

Rimma Salonen vaati rangaistusta Pietiläiselle Vantaan käräjäoikeudessa, joka tuomitsi Pietiläisen lokakuussa 2014 virkavelvollisuuden rikkomisesta 60 päiväsakkoon, joka tarkoitti Pietiläisen tuloilla yli 4 000 euron sakkoja. Sekä Salonen että Pietiläinen valittivat asiasta Helsingin hovioikeuteen, joka päätti joulukuussa 2015 pitää käräjäoikeuden tuomion ennallaan.

Lähteet
-------

1. ↑  Suomen suurlähetystö (webarchive)
2. 1 2  *Suomen lakimiehet*, Talentum, 2003, *Suomen lakimiehet*, Talentum, 2007
3. ↑  Venäjä palkitsi Antonin salakuljettajan keväällä rauhanmitalilla *Ilta-Sanomat*.  9.6.2009. Viitattu 9.6.2009.
4. ↑  Saija Nironen, Takakontissa piileskelleen Anton-pojan salakuljetus jälleen oikeudessa
5. ↑  Putin denounces diplomat *Helsingin Sanomat*.  16.5.2009.  Arkistoitu 7.6.2009. Viitattu 9.6.2009. (englanniksi)
6. ↑  Pietiläinen persona non grata *Yle Uutiset*.  16.5.2009. Viitattu 9.6.2009. (englanniksi)
7. ↑  Pietiläinen persona non grata *Helsingin Sanomat*.  16.5.2009.  Arkistoitu 11.6.2009. Viitattu 9.6.2009. (englanniksi)
8. ↑  Pietiläinen saa syytteen *Helsingin Sanomat*.  23.2.2010. Viitattu 23.2.2010. [vanhentunut linkki]
9. ↑  Anton-kiistassa taas uusi oikeusriita? *Satakunnan Kansa*.  12.5.2010. Viitattu 4.3.2011. [vanhentunut linkki]
10. 1 2  Valtakunnansyyttäjänviraston tiedote 4.3.2011 (Apulaisvaltakunnansyyttäjä Jorma Kalskeen antamat päätökset 4.3.2011 (nrot 11/6 – 11/9, asianro R11/122)  4.3.2011. Helsinki:  Valtakunnansyyttäjänvirasto.  Arkistoitu 3.4.2017. Viitattu 12.3.2011.
11. ↑  Pakkanen, Iida: IL: Anton-pojan Venäjältä Suomeen salakuljettaneelle diplomaattille kovat sakot *yle.fi*.  16.10.2014. Viitattu 11.5.2020.
12. ↑  Kiviranta, Varpu: Anton-pojan salakuljetusjutun tuomio ei muuttunut hovissa *yle.fi*.  18.12.2015. Viitattu 11.5.2020.